De er begge spillere, der har god erfaring fra Metal Ligaen, men fælles for dem begge er, at de stadig kan blive endnu bedre, end de er nu. Det oplyser White Hawks i en pressemeddelelse. Klubben vurderer, at Mads Larsen og Nikolaj Krag Christensen fortsat har fremtiden foran sig, mens de begge er utrolig dedikerede til deres sport og i sidste sæson taget et stort ansvar. Mads Larsen skal i gang med sin femte sæson i White Hawks, og han når at blive 25 år, inden sæsonen tager sin begyndelse. - Vi forventer os meget af Mads Larsen i den kommende sæson, hvor han igen bliver en af de bærende kræfter på holdet, lyder det fra White Hawks. Selv siger han om forlængelsen af kontrakten. - Jeg har aldrig lagt skjul på, at jeg er rigtig glad for at være i Frederikshavn. Både på og uden for banen. Derfor var det ikke den store overvejelse for mig, om jeg skulle fortsætte i Frederikshavn, da jeg var meget interesseret i at fortsætte. Vi havde en meget op og ned sæson sidste år, men vi beviste også at vi kunne spille rigtig god ishockey. Det resulterede også i at vi vandt et trofæ, og det skal vi tage med os til den kommende sæson. Samtidig har Nikolaj Krag Christensen også sat sin underskrift på en ny kontrakt, og han skal i gang med sin anden sæson i White Hawks. - Jeg er rigtig glad for forlængelsen af kontrakten. Jeg er glad for at være i Frederikshavn, og er glad for den rolle jeg har på holdet. I sidste sæson vandt vi Final 4, og det giver blod på tanden til forhåbentlig at få en guldmedalje i den her sæson. Jeg bliver i København sommeren over, men kommer op og deltager i sommertræningen flere gange, hvis det bliver åbnet op for fælles træning, siger Nikolaj Krag Christensen.

Opsummering:
White Hawks forlænger med Mads Larsen og Nikolaj Krag Christensen i den kommende sæson.